Autorităţile letone au deschis o anchetă penală împotriva eurodeputatei Tatiana Jdanoka pentru posibilă cooperare cu serviciile secrete ruse, a anunţat sâmbătă agenţia de presă Leta, citată de DPA și Agerpres.
Procedurile penale în cazul Jdanoka au fost deschise pe 22 februarie. Autorităţile de la Riga nu au furnizat alte detalii despre investigaţiile în desfăşurare, notează Leta.
Tatiana Jdanoka este membră a Parlamentului European încă din 2004, dar nu face parte din niciun grup politic.
Parlamentul European efectuează separat o anchetă referitoare la acuzaţiile precum că eurodeputata letonă ar fi fost angajată de serviciile secrete ruse să promoveze opinii pro-Kremlin în statele baltice și în Uniunea Europeană.
În acest scop, Jdanoka ar fi fost îndrumată de doi agenţi, cel puţin în perioada 2004-2017, potrivit unor mesaje pe e-mail ce conţineau o corespondenţă în acest sens, transmite Agerpres.